މަހުގެ ބުރަކަށިމަތީ ކޮތަރީގައި 8 ހަރުކައްޓާއެކު 27 އާއި 30 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރީގައި 3 ހަރުކައްޓާއެކު 24 އާއި 28 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ނިގޫފަތް ހުންނަނީ ހަނދުފަޅިބުރަށް ކަފިކޮށެވެ. މަހުގެ ކުލައަކީ މުށި ކުލައެވެ. މަހުގެ ދެއަރިމަތީގައި އަޅި ނޫކުލައިގެ ހިމަ ރޮނގުތަކެއް މަހުގެ ދިގަށްވާގޮތަށް ހުރެއެވެ. މަހުގެ ބޮލުގައި އޮރެންޖް ކުލައިގެ ތިކިތަކެއް ފާޅުކޮށް ފެންނަށް ހުރެއެވެ. ބުރަކަށިމަތީ ކޮތަރިބައިގައްޔާއި، ބަނޑުދަށް ފަރާތުގައި ގަދަ ނޫކުލައިގެ ފުޅާ ރޮނގުތަކެއް ހުރެއެވެ. ކަނޑުކާޅުގެ މިބާވަތަށް ވެސް ކިޔާ ވަކި ޚާއްޞަ ނަމެއް ރިކޯޑް ކުރެވިފައި ނެތުމާއެކު މަހުގެ ސިފަތަކުގެ މައްޗަށް ބަލާ މަހުގައި ހުންނަ ރޮނގުތަކަށް ނިސްބަތްވާގޮތަށް މަހަށްކިޔާ އިގިރޭސި ނަމާ ޢިލްމީ ނަމާ ގުޅޭގޮތުން ރޮނގުދެމި ކާޅު ކިޔާ ނަންދީފައިވަނީ އެވެ.